Hou teen kop hou Marcell uit Bok-kamp | Netwerk24
18 Augustus 2019 20:36
Coetzee het nie Sondag saamgereis na Bloemfontein vir die belyningskamp wat die Bok-afrigters vandeesweek met die spelers sal hê nie.
Saru het aangekondig dat 36 spelers in Bloemfontein aangekom het vir dié kamp, eerder as die 37 wat vooraf beplan was.
Marcell Coetzee. Foto: Gallo Images
Die afwesige stukkie van dié spesifieke legkaart is Coetzee, wat Saterdag in die onoortuigende oorwinning van 24-18 op Loftus Versfeld van die veld is om vir harsingskudding getoets te word. Hy het nie weer teruggekeer nie.
Volgens Saru se verklaring het hy benewens ’n kopbesering ook ’n seer enkel. Dis waarom hy nie saamgereis het Bloemfontein toe nie.
Sy vroeë vertrek het Coetzee reeds in die wedstryd ontneem van ’n groot kans om die Bok-afrigter, Rassie Erasmus, te oortuig dat sy vermoë by die afbreekpunte, veelsydigheid en ervaring ’n moet is vir die span se WB-aanslag. Dit sal hom straks ook geen guns doen om nie die belyningskamp by te woon nie.
Erasmus het Saterdagaand te kenne gegee dat Coetzee se situasie ’n tameletjie is.
“Dit is moeilik om ’n speler te beoordeel nadat hy net 15 minute op die veld was,” het Erasmus gesê.
“Dit is nie maklik in ’n WB-jaar nie. Aphiwe (Dyantyi) en Warren (Whiteley), wat spelers van gehalte is, is in ’n stryd teen tyd en die tydsberekening (van hul beserings) tel teen hulle.
“Dit is nou moeilik vir Marcell, want ons weet wat ons in ander losvoorspelers het en hulle het goed gespeel in vorige wedstryde. Ons weet wat hy die span kan bied en daardie 15 minute sal nie deurslaggewend wees vir Marcell nie.”
Vier spelers wat die naweek vir die Bokke gespeel het, is terug na hul unies gestuur. Hulle is die WP-spelers Dillyn Leyds, Wilco Louw en Scarra Ntubeni, asook die Bulle se Marco van Staden.
Saru het aangedui dat die oogmerk van die kamp is om die spelers se fokus na die Wêreldbeker te verskuif en benewens veldsessies ook ’n reeks “tegniese aktiwiteite” sal insluit.
Na die kamp sal die groep terugkeer na Johannesburg, waar die finale WB-groep van 31 aanstaande Maandag aangekondig sal word.
Die 36 spelers in Bloemfontein is: Voorspelers: Schalk Brits, Lood de Jager, Thomas du Toit, Pieter-Steph du Toit, Rynhardt Elstadt, Eben Etzebeth, Lizo Gqoboka, Steven Kitshoff, Vincent Koch, Siya Kolisi, Francois Louw, Frans Malherbe, Malcolm Marx, Bongi Mbonambi, Tendai Mtawarira, Franco Mostert, Trevor Nyakane, Marvin Orie, Kwagga Smith, RG Snyman, Duane Vermeulen.
Meer oor: Bokke | Springbokke | Bloemfontein | Wêreldbekerrugby